รัฐบาลไทย-ข่าวทำเนียบรัฐบาล-รมช.มนัญญา ลงใต้
วันอาทิตย์ที่ 13 มิถุนายน 2564
รมช.มนัญญา ลงใต้
‘รมช.มนัญญา’ ลงใต้ ตรวจเยี่ยมการดําเนินงานสหกรณ์การเกษตรพรหมคีรี จํากัด มอบใบรับรองมาตรฐาน GAP ยกเป็นสหกรณ์ต้นแบบ เพิ่มมูลค่าการส่งออกสินค้าต่างประเทศ
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ พร้อมด้วยนายวิศิษฐ์ ศรีสุวรรณ์ อธิบดีกรมส่งเสริมสหกรณ์ นายพิเชษฐ์ วิริยะพาหะ อธิบดีกรมวิชาการเกษตร นายโอภาส ทองยงค์ อธิบดีกรมตรวจบัญชีสหกรณ์ และคณะ ลงพื้นที่จังหวัดนครศรีธรรมราช ติดตามการดําเนินงานตามนโยบายกระทรวงเกษตรและสหกรณ์ โดยมอบใบรับรองมาตรฐาน GAP ให้กับสมาชิกสหกรณ์และเกษตรกร จํานวน 40 ราย พร้อมมอบชุดชีวภัณฑ์ให้แก่เกษตรกรเพื่อใช้ในการควบคุมป้องกัน กําจัดศัตรูพืช รวมทั้งส่งเสริมการผลิตผลไม้คุณภาพ ผักคุณภาพ เพื่อสร้างความปลอดภัยแก่เกษตรกรผู้ผลิตและผู้บริโภค โดยมี นายไกรศร วิศิษฎ์วงศ์ ผู้ว่าราชการจังหวัดนครศรีธรรมราช นายไพฑูรย์ ชนะชู สหกรณ์จังหวัดนครศรีธรรมราช หัวหน้าส่วนราชการ เจ้าหน้าที่ สมาชิกสหกรณ์ และเกษตรกร ให้การต้อนรับ ณ สหกรณ์การเกษตรพรหมคีรี จํากัด ต.ทอนหงส์ อ.พรหมคีรี จ.นครศรีธรรมราช
โอกาสนี้ รมช.เกษตรฯ ได้เยี่ยมชมบูธจัดแสดงสินค้าทางการเกษตรของสหกรณ์กลุ่มเกษตรกร และพบปะเกษตรกรรุ่นใหม่ที่เข้าร่วมโครงการนําลูกหลานเกษตรกรกลับบ้าน สานต่ออาชีพทางการเกษตร ในพื้นที่ จ.นครศรีธรรมราช ทั้งนี้ จ.นครศรีธรรมราช มีผู้สมัครยืนยันเข้าร่วมโครงการฯ จํานวน 62 ราย สหกรณ์ในจังหวัดสมัครเข้าร่วมโครงการฯ จํานวน 24 แห่ง ที่ผ่านมาสํานักงานสหกรณ์จังหวัดนครศรีธรรมราชได้จัดประชุมโครงการสร้างเครือข่ายลูกหลานเกษตรกรกลับบ้านฯ ได้รับความร่วมมือจากผู้เข้าร่วมโครงการ สถาบันเกษตรกร และหน่วยงานภาคีเครือข่ายเป็นอย่างดี ในปี 2564 กรมส่งเสริมสหกรณ์ ได้คัดเลือกเกษตรกรตามโครงการจํานวน 12 ราย เพื่อจัดอบรมแนวทางการการประกอบอาชีพเกษตรสมัยใหม่ และลงพื้นที่ตรวจเยี่ยมเกษตรกรลูกหลานที่เข้าร่วมโครงการฯ ซึ่งสํานักงานสหกรณ์จังหวัดนครศรีธรรมราชอยู่ระหว่างการเตรียมการจัดประชุมเชิงปฏิบัติสร้างทักษะการตลาดสินค้าเกษตร
นอกจากนี้ ยังเยี่ยมชมโครงการซูเปอร์มาร์เก็ตสหกรณ์การเกษตรพรหมคีรี จํากัด ซึ่งส่งเสริมให้สมาชิกปลูกผักสวนครัวมาวางขายในซูเปอร์มาร์เก็ตสหกรณ์ ภายใต้แนวคิด “ผู้ผลิตต้องดูแลผู้บริโภค” โดยให้สมาชิกที่ผ่านการรับรองมาตรฐาน GAP นําสินค้ามาจําหน่ายในร้าน ใช้หลักการตลาดนําการผลิตมาดําเนินการจัดหาสินค้ามาจําหน่าย ปัจจุบันสหกรณ์รับสินค้ามาจําหน่ายจากสมาชิก และผู้เข้าร่วมโครงการลูกหลานเกษตรกรกลับบ้านฯ เช่น ผลิตภัณฑ์นมแพะ น้ําเต้าหู้นมแพะ สละลอยแก้ว รวมถึงผัก ผลไม้ ของสมาชิกหรือชุมชนที่นํามาฝากขาย ตลอดจนได้มีการเชื่อมโยงเครือข่ายกับสมาชิกสหกรณ์ต่าง ๆ ทั้งในและต่างจังหวัด
“สหกรณ์แห่งนี้ถือเป็นต้นแบบที่ดีในการช่วยขับเคลื่อนส่งเสริมให้เกษตรกรได้ใบรับรองมาตรฐาน GAP เป็นไปอย่างมีประสิทธิภาพ โดยบูรณาการร่วมกับกรมส่งเสริมสหกรณ์ กรมวิชาการเกษตร และกรมตรวจบัญชีสหกรณ์ ซึ่ง จ.นครศรีธรรมราช มีเกษตรกรสมัครเข้าสู่กระบวนการตรวจรับรองตามมาตรฐาน GAP จํานวนมาก แสดงให้เห็นว่าเกษตรกรมีความเข้าใจมากขึ้นและให้ความสําคัญกับ GAP เพื่อยกระดับและเพิ่มมูลค่าการส่งออกสินค้าต่างประเทศ และสร้างความเชื่อมั่นให้ผู้บริโภค นับว่าประสบความสําเร็จมาก ขณะนี้ กรมวิชาการเกษตรได้เร่งตรวจรับรองแปลงของเกษตรกรให้ได้รับการรับรอง GAP จนครบทั้งหมด ซึ่งในปี 2564 จ.นครศรีธรรมราชมีการขอรับมาตรฐาน GAP ประมาณ 2,400 แปลง คาดว่าไม่เกินเดือนสิงหาคม 2564 นี้ จะรับรองให้แล้วเสร็จ” รมช.เกษตรฯ กล่าว
จากนั้น รมช.เกษตรฯ เดินทางไปเยี่ยมชมสวนมังคุด GAP ของนายไพรัตน์ จุลพันธ์ สมาชิกสหกรณ์การเกษตรพรหมคีรี จํากัด จ.นครศรีธรรมราช มีพื้นที่ปลูก 4 ไร่ ต้นมังคุด 130 ต้น ปีที่ผ่านมีปริมาณผลผลิตประมาณ 9,000 กิโลกรัม คิดเป็นมูลค่ามากกว่า 340,000 บาท ซึ่งสหกรณ์การเกษตรพรหมคีรี จํากัด เป็นจุดรวบรวมผลไม้ของสมาชิกและเกษตรกรในพื้นที่ และได้สนับสนุนปัจจัยการผลิต ได้แก่ ปุ๋ยผสมใช้เองของสหกรณ์ เพื่อช่วยลดต้นทุนการผลิตโดยให้สมาชิกนําปุ๋ยไปใช้ในการทําการเกษตร เมื่อขายผลผลิตได้ค่อยนําเงินมาชําระหนี้ รวมทั้งสํานักงานสหกรณ์จังหวัดร่วมกับหน่วยงานภาครัฐสนับสนุนองค์ความรู้ด้านการบริหารจัดการสวนมังคุด การผลิตมังคุดคุณภาพอีกด้วย.